Storm om Mej. SA se kop ná sy foto deelDie foto wat die storm op sosiale media ontketen het (Foto: Instagram) Demi-Leigh Nel-Peters, die huidige mej. Suid-Afrika, word deur honderde sosialemediagebruikers van rassisme beskuldig nadat ŉ foto wat sy tydens ŉ liefdadigheidsgeleentheid op Instagram gedeel het, ŉ storm ontketen het. Nel-Peters het Woensdag ŉ foto van haarself en ŉ jong meisie gedeel waar sy handskoene dra tydens ŉ geleentheid by ŉ sopkombuis waar sy kos vir minderbevoorregtes uitgedeel het. Die skoonheid gaan gebuk onder erge kritiek weens dié foto, met talle gebruikers wat haar van rassisme beskuldig. Gebruikers het onder meer gesê Nel-Peters het slegs dié handskoene gedra omdat sy swart kinders bedien het. “Mej. Suid-Afrika dra handskoene om aan swart kinders te raak. Sy maak asof sy saam met hulle eet en neem dan foto’s. Vir haar is swart kinders net goed genoeg vir foto’s,” het een gebruiker op Twitter laat hoor. Die hutsmerk #MissSA was teen Woensdagaand een van die gewildste besprekingspunte op Twitter. Nel-Peters het intussen in ŉ video op Facebook die gerugte oor rassisme aangespreek. “Al die vrywilligers het handskoene gedra omdat ons eerlikwaar oortuig was dit is die regte ding om te doen wanneer jy met kos werk en veral om kos aan jong kinders te bedien. Die enigste doel van die handskoene was om so higiënies as moontlik te wees,” sê sy. Sy het ook in die video gesê die foto word uit verband geruk, en dat haar bedoelings slegs was om minderbevoorregtes by te staan. “300 kinders het ŉ warm middagete gekry. Ek is baie hartseer dat my bedoelings verkeerd verstaan is, en ek vra om verskoning as iemand aanstoot geneem het. Ek hoop mense kan my ware bedoelings met die projek verstaan.”